OVK Handel is een van die maatskappy se grootste steunpilare. Die afdeling bestaan uit 51 handelstakke wat strek van Steynsrus in die noorde tot Willowmore in die suide en ook van Prieska in die weste tot Elliot in die ooste. Na gelang van die streek waarin daar besigheid gedoen word, is alle insetmiddele wat 'n boerdery benodig by die takke verkrygbaar. Brandstof word ook by die meeste handelstakke verskaf. In sommige gevalle bedryf OVK die enigste vulstasie in die dorp.
OVK beskik oor vier streekkantore. Hierdie kantore is gesetel in Ficksburg, Hopetown, Cradock en Burgersdorp. Die suksesvolle funksionering van elkeen van die handelstakke is die kerntaak van hierdie streekskantore. OVK se handelstreekkantore en die handelstakke is dikwels die spil waarom die plaaslike ekonomie van die 52 dorpe draai. Enige persoon kan aankope by OVK se handelstakke doen en staatmaak op diens uit die boonste rakke, gekomplimenteer met 'n wye reeks van produkte en waardetoegevoegde diens teen kompeterende pryse. Dit is belangrik vir OVK om die platteland te diens om volhoubaarheid daar te verseker.
OVK bedryf ses bandesentrums: Ficksburg, Ladybrand, Burgersdorp, Hopetown, Zastron en Dewetsdorp. Hierdie bandesentrums spog met opgeleide en gemotiveerde personeel wat ons kliënte se behoeftes voorop stel. Sommige van die handelstakke beskik ook oor die basiese gereedskap vir die herstel van bande, wat selfs na-ure beskikbaar is vir noodgevalle.
OVK bedryf vyf brandstof-verspreidingspunte, wat in strategiese vennootskappe met Total, Quest en Engen bedryf word. Hierdie punte is strategies oor die OVK bedieningsgebied versprei. Brandstof word met 11 goed toegeruste vragmotors afgelewer aan OVK kliente in die Vrystaat, Noord- en Oos Kaap.